暇日邀王天任諸公遊南坡天任有詩因次韻  其一
作者：虞儔
朝代：宋

paragraphs: 梅黄收宿雨，山綠呈層巔。
高軒蔭修竹，朱檻俯流泉。
雅致軼天外，俗物無眼前。
笑人聲利場，蛾眉競爭妍。
半生政坐拙，州縣空迴旋。
自視甘寂寞，何心慕華鮮。
南坡吾菟裘，杖履有厚緣。
暇日領佳客，頗辦沽酒錢。
愧無絲與竹，後堂欠彭宣。
何以侑談笑，頼有茲山川。
送鴻煩遠目，落鴈驚虛弦。
門徑迴俗駕，山澤非臞仙。
劇談交玉麈，醉吟飛彩牋。
榴花媚紅皺，李實薦翠圓。
相忘恣諧謔，小謹畧跽拳。
茲遊無可紀，須君賦長篇。